C 214/82
ET
Euroopa Liidu Teataja
16.6.2023
Kolmapäev, 18. jaanuar 2023
C. arvestades, et kooskõla ELi sise- ja välispoliitika vahel on usaldusväärse ning mõjusa ELi inimõiguste poliitika lahutamatu osa;
D. arvestades, et liit usub kindlalt mitmepoolsusesse, reeglitel põhinevasse maailmakorda, mis põhineb rahvusvahelise õiguse ja demokraatlike protsessides järgimisel, ning universaalsetesse väärtustesse, põhimõtetesse ja normidesse, sh ÜRO põhikirjas sätestatutesse, millest juhinduvad ÜRO liikmesriigid ning millel põhinevad nende vastastikkused suhted, ning toetab neid täielikult;
E. arvestades, et sooline võrdõiguslikkus on üks ELi põhiväärtusi; arvestades, et õigus võrdsele kohtlemisele ja diskrimineerimiskeeld on aluslepingutes ja põhiõiguste hartas sätestatud põhiõigused, mida tuleks täiel määral austada; arvestades, et õigus isikupuutumatusele on põhiõiguste harta artikli 3 kohaselt ülimalt tähtis; arvestades, et soolise aspektiga arvestamist ja valdkondadevahelist lähenemisviisi tuleks seetõttu horisontaalse põhimõttena kõikides ELi meetmetes ja poliitikavaldkondades rakendada ja neisse integreerida;
F. arvestades, et autoritaarsuse, mitteliberaalsuse, populismi ja inimõiguste rikkumiste levik kogu maailmas ohustab reeglitel põhinevat maailmakorda ning liidu aluseks olevaid väärtusi ja põhimõtteid; arvestades, et 2021. aasta demokraatia indeksi kohaselt elab praegu vähem kui pool maailma elanikkonnast (45,7 %) „teatavat liiki“ demokraatias ja enam kui 37 % autoritaarses riigis;
G. arvestades, et terrorism on jätkuvalt üks tõsisemaid ohte rahvusvahelisele rahule ja julgeolekule ning kujutab endast selget inimõiguste ja põhivabaduste rikkumist;
H. arvestades, et COVID-19 pandeemia on inimõiguste valdkonnas kogu maailmas põhjustanud tagasilööke, mis on tingitud meetmetest ja poliitikast, mida rakendati viiruse leviku aeglustamise kattevarjus, ning mitmel juhul on rakendatud meetmed ja poliitika olnud seotud demokraatlike põhimõtete kadumisega mitmes riigis;
I. arvestades, et keskkonnaalased hädaolukorrad, sealhulgas need, mis on tingitud kliimamuutustest ja raadamisest, põhjustavad inimõiguste rikkumisi ja ei mõjuta mitte ainult nende vahetus läheduses olevaid inimesi, vaid ka kogu inimkonda; arvestades, et viimastel aastatel on suurenenud tapmised, kallaletungid ja muud vägivalla vormid, mis on suunatud inimeste vastu, kes kaitsevad inimõigusi, keskkonda ning inimeste juurdepääsu oma maale ja loodusvaradele; arvestades, et kliimamuutused ja keskkonnaseisundi halvenemine on kaks pakilist ja omavahel seotud probleemi, millest sõltub nii kestlik areng kui ka inimõiguste kasutamine kogu maailmas;
J. arvestades, et energiakriis ja tootmiskriis, millega Euroopa silmitsi seisab, võivad suurendada Euroopas vaesust ja kaitsetust, millel võib omakorda olla kahjulik mõju inimõigustele;
K. arvestades, et kogu maailmas põhjustab rõhumist, konflikte ja sõda see, kui rikutakse mõtte-, südametunnistuse- ja usuvabaduse õigust, sealhulgas õigust uskuda või mitte uskuda, uskuda Jumalasse, olla agnostik või ateist, usku vahetada või sellest loobuda ning oma usku avalikult väljendada;
Demokraatia ja inimõiguste üldised suundumused ja ülemaailmsed probleemid
1.
kinnitab veel kord inimõiguste universaalsust ja jagamatust ning iga inimese loomupärast väärikust; rõhutab sellega seoses oma kindlat pühendumust tegeleda inimõiguste probleemidega ELis ja kogu maailmas ning kordab ELi ja selle liikmesriikide kohustust tegutseda kooskõlas liidu alusväärtustega ülemaailmse liidrina inimõiguste, põhivabaduste ja demokraatia edendamisel ja kaitsmisel;
2. nõuab kindlalt, et inimõiguste, põhivabaduste ja iga inimese inimväärikuse kaitse peab olema liidu välispoliitika nurgakivi; julgustab seetõttu tugevalt, et liit jätkaks võetud ambitsioonika kohustusega muuta inimõiguste kaitse sujuvalt kõigi ELi poliitikavaldkondade keskseks osaks ning suurendada selles valdkonnas kooskõla ELi sise- ja välispoliitika vahel;